Správa zo zahraničnej pracovnej cesty 

1.	Účastník ZPC:
Ing. Elena Malíková, RO, (AJ, FR, RJ aktívne) Mgr. Lýdia Babiaková, štátna radkyňa, MŠSVŠ SR, Stromová 9, OVMSŠ Sekcia štátnej starostlivosti o šport  a mládež (AJ aktívne)

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 14.-15.01.2016
Účel cesty: Zasadnutie pracovnej skupiny pre šport Rady EÚ
Spôsob financovania: MŠVVaŠ SR a Rada EÚ 

3.	Rámcový program pobytu:
14.01.2016 prílet
14.01.2016 zasadnutie Tria (NL, SK, MT),  Stále zastúpenie NL v Bruseli
15.01.2016 zasadnutie pracovnej skupiny pre šport Rady EÚ 
- správa predsedajúceho expertnej skupiny EÚ o ekonomickej dimenzii športu
- správa predsedajúceho expertnej skupiny EÚ o dobrom riadení v športe
- návrh materiálu a diskusia (NL PRES) - Zvyšovanie integrity, transparentnosti a dobrého riadenia v rámci veľkých športových podujatí
15.01.2016 odlet

4.	Stručný priebeh rokovaní:
Na prvom zasadnutí pracovnej skupiny pre šport Rady EÚ úvodné slovo mal riaditeľ odboru športu holandského ministerstva vzdelávania, zdravia a športu, pán Bart Zijistra. Privítal prítomných a informoval o prioritách Tria (NL, SK, MT), ako aj o prioritách holandského predsedníctva v Rade EÚ. Hlavnou prioritou je podpora integrity športu, s dôrazom na transparentnosť a dobré riadenie v súvislosti s prípravou a odkazom významných športových podujatí. Ďalej, sú to: prevencia proti dopingu a manipulácii športových výsledkov (match-fixingu), ako aj proti násilnostiam v športe. 
Ďalšiu diskusiu viedol holandský tím; predsedajúci pracovnej skupiny pán Bart Ooijen a jeho zástupkyňa pani Wendela Kuper. Okrem holandského predsedníckeho tímu na úvod vystúpili aj predstavitelia EÚ; generálny riaditeľ DG vzdelávanie a kultúra EK, p. António Silva Mendéz a riaditeľ odboru športu EK pán Yves le Lostecque. Pán Mendéz vo svojom príspevku, okrem iného zdôraznil podporu EK k prioritám holandského predsedníctva. Ďalej informoval, že na pôde EÚ sa v tomto polroku uskutočnia zasadnutia dvoch skupín na vysokej  úrovni, ktoré sa budú zaoberať dvoma témami: „grassroot sport“ a športová diplomacia, ktoré korešpondujú s prioritami NL a SK predsedníctva. Okrem toho v priebehu tohto roka sa bude pripravovať hodnotiaca správa k implementácii 2. pracovného plánu pre šport (2014-2017). V súvislosti s naliehavou potrebou nájsť riešenia migrantskej krízy na území Európy Európska komisia prispeje v prospech týchto riešení rozšírením výziev v rámci projektov zacielených na sociálnu inklúziu prostredníctvom športu (najmä pre migrantov), ktoré budú podporené z rozpočtu Erasmus +. V priebehu zasadnutia vystúpili so svojimi správami predstavitelia dvoch expertných skupín EÚ; expertnej skupiny pre dobré riadenie a ekonomickú dimenziu v športe. Expertízy z týchto dvoch expertných skupín poslúžia ako podklady pre vypracovanie hlavných dokumentov, počas holandského predsedníctva (NL predsedníctva)
Pán Le Lostecque z Európskej komisie informoval o aktuálnych výzvach na predkladanie centralizovaných projektov v športe z rozpočtu Erasmus+. Do 21.01.2016 je otvorená výzva na projekty partnerskej spolupráce a neziskové európske podujatia súvisiace s Európskym týždňom športu 2016 a do 12.05.2016 je otvorená výzva na tieto dva druhy projektov, ktoré nesúvisia s Európskym týždňom športu 2016, ako aj nová výzva na tzv. malé projekty partnerskej spolupráce v športe. Dňa 03.03.2016 sa v Bruseli uskutoční tzv. „Info Day“, ktorého cieľovou skupinou sú potenciálni žiadatelia o dotáciu na spomínané projekty v športe. Okrem toho významnou informáciou pre Slovensko bola správa Európskej komisie, že mesto Košice, ktoré bolo vyhlásené „Európskym mestom športu“, bude poctené stať sa mestom, kde bude prebiehať otvárací ceremoniál Európskeho týždňa športu 2016 pre celú EÚ (10.09.2016). V Košiciach sa v priebehu tohto Európskeho týždňa športu 2016 okrem otváracieho ceremoniálu uskutoční aj rad športových aktivít zameraných na verejnosť na národnej úrovni. Za účelom propagácie Európskeho týždňa športu sa vytvorí tím ambasádorov EÚ, ktorý bude pozostávať z najúspešnejších a mediálne známych športovcov z vybraných krajín EÚ. 
Nastavenie priorít v športe, počas holandského predsedníctva v Rade EÚ vyplýva z neprajnej aktuálnej situácie v súvislosti s organizáciou významných, medzinárodných športových (predovšetkým ako napríklad OH a PH) podujatí zo strany európskych krajín. Verejnosť v európskych krajinách v poslednom období prostredníctvom referend a iných foriem občianskej komunikácie, prejavuje nevôľu, aby sa tieto „mega“ športové podujatia organizovali na ich území. Najčastejšie dôvody takéhoto postoja Európanov sú: vysoké (a zvyšujúce sa) náklady pre štát a nedostatočná transparentnosť pravidiel organizácie a finančných tokov. Ďalej, sú to obavy občanov EÚ voči hrozbám, týkajúcich sa udržateľnosti športovej infraštruktúry, investícií, ochrany prírodného prostredia a pozitívnych hodnôt športu, ktoré sú veľmi často zatienené (najmä mediálne) negatívnymi prejavmi v športe (ako sú napríklad dopingové a korupčné kauzy a manipulácia s výsledkami). Do organizácie medzinárodných športových podujatí vstupujú viaceré subjekty, domáce i zahraničné, vládne a mimovládne a preto sú transparentnosť a dobré riadenie kruciálne pre zvýšenie dôveryhodnosti týchto podujatí. S nedostatočnou podporou občanov veľkých športových podujatí, ktorí často v nich „nevidia“ benefity, ale skôr spomínané hrozby súvisí oslabená konkurencieschopnosť európskych krajín voči krajinám z iných kontinentov, ako napríklad ázijské krajiny. Podľa holandského predsedníctva  je preto dôležité sústrediť sa na tvorbu takých opatrení a kritérií v súvislosti s organizáciou veľkých, medzinárodných, športových podujatí, ktoré prinesú transparentnosť a pozitívne účinky pre Európu. 
Holandsko v tejto súvislosti zdôrazňuje jednotný prístup členských štátov EÚ smerom k nastaveniu týchto opatrení za účelom zvýšenia transparentnosti a  zintenzívneniu komunikácie so športovým hnutím. Medzinárodné športové organizácie (najmä MOV, MPV) sú kľúčovými partnermi pre štáty pri príprave a organizácii týchto veľkých podujatí. Za týmto účelom holandské predsedníctvo navrhuje okrem prípravy záverov Rady EÚ, dohodnúť v spolupráci s medzinárodným športovým hnutím, aj spoločnú deklaráciu, ktorá by umožnila zaručiť väčšiu transparentnosť podujatí, zachovanie integrity športu a elimináciu možných hrozieb a negatívnych prejavov počas organizácie týchto významných športových podujatí.
Štrukturovaný dialóg ČŠ EÚ (vládneho sektoru) so športovým hnutím (mimovládneho sektoru) na túto tému chce holandské predsedníctvo viesť na športovom fóre, ktoré sa uskutoční 9.-10. marca 2016 v Haagu. Výstupy z tohto fóra poslúžia ako podklad pre predmetnú deklaráciu.
Počas NL predsedníctva sa okrem športového fóra uskutočnia tieto podujatia: neformálne zasadnutie generálnych riaditeľov športu EÚ (10.-11.03.2016), konferencia o anti-dopingu (15.06.2016). Zasadnutia pracovnej skupiny pre šport Rady EÚ sa uskutočnia: 15.01., 15.02. a v pláne sú ešte 22.03. a 25.04.2016. Zasadnutie Rady EÚ pre vzdelávanie, kultúru, mládež a šport, vo formácii pre šport sa uskutoční 31.05.2016 v Bruseli.

V druhej časti zasadnutia prebiehala diskusia k návrhu materiálu („Zvyšovanie integrity, transparentnosti a dobrého riadenia v rámci veľkých športových podujatí“), ktorý holandské predsedníctvo predkladá ako návrh záverov rady. Keďže do organizácie veľkých športových podujatí vstupujú viaceré subjekty (domáce, zahraničné, vládne a mimovládne) je dôležité získať dohodu aj so športovým hnutím, najmä na medzinárodnej úrovni. Preto na predkladanú tému chce holandské predsedníctvo pripraviť dokument vo forme deklarácie, kde by vládny a mimovládny sektor mali dohodnuté spoločné opatrenia a jednotné štandardy za účelom zabezpečenia spomínanej transparentnosti pri organizácii týchto podujatí.
Členské štáty EÚ na všeobecnej úrovni jednoznačne podporili tému záverov a prípadnej deklarácie, ktorú Holandsko predložilo na diskusiu, zdôraznili jej význam a súhlasia s  predložením záverov na túto tému na Radu EÚ.  Všetky ČŠ svoje komentáre a pripomienky zašlú písomne. Termín bol stanovený na 22.01.
Na záver v bode „rôzne“ belgický predstaviteľ vyzval ČŠ, aby sa vyjadrili k listu od prezidenta WADA ohľadom návrhu na navýšenie financií na výskum vo WADA. LU sa vyjadrilo, že táto téma bude diskutovaná v Štrasburgu, ale súhlasí, aby sa o tom vyjadrili ČŠ aj na tejto pôde. Extra  navýšenie rozpočtu pre WADA by schválili, ale nie viacej než 2%. Predsedajúci navrhol o tejto téme diskutovať na ďalšom zasadnutí tejto pracovnej skupiny. Ďalšie zasadnutie pracovnej skupiny sa uskutoční 15.02.2016.

5.	Odporúčané závery:
- Spracovať podklady o národných dokumentoch a legislatíve, ktoré stanovujú kritériá pre dobré riadenie v sektore športu v SR
- Pripraviť stanovisko, prípadne spracovať pripomienky k predloženému návrhu materiálu NL predsedníctva, ktorý bol na pracovnej skupine predložený na diskusiu
- Spolupracovať s NŠC, ktoré je národným koordinátorom pre Európsky týždeň športu, pri príprave žiadosti o grant z EÚ na organizáciu športových aktivít v Košiciach a na Slovensku v rámci tohto Európskeho týždňa športu
- Spolupracovať s mestom Košice, ktoré bolo vyhlásené za Európske mesto športu, ohľadom prípravy otvorenia Európskeho týždňa športu a v súvislosti s SK PRES

6.	Prehľad prinesenej dokumentácie a miesto jej uloženia
Pracovné materiály sú uložené na sekcii štátnej starostlivosti o šport a mládež MŠVVaŠ SR. 

7.	Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v pracovnej skupine pre šport Rady EÚ v rámci agendy EÚ a má takto možnosť zapájať sa do tvorby dokumentov pre oblasť športu na európskej úrovni. Pravidelná účasť na týchto zasadnutiach je okrem toho vhodnou prípravou na predsedníctvo SR v EÚ v druhom polroku 2016. 

8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete

Správu vypracovala: Mgr. Lýdia Babiaková
Dátum: 21.01.2016

Správu schválil: Ing. Ladislav Čambal
                             Ing. Elena Malíková